ז'קי לוי

ז'קי לוי (נולד בחשוון ה'תשכ"א, 28 באוקטובר 1960) הוא פוליטיקאי ישראלי, ראש עיריית בית שאן; כיהן כחבר הכנסת העשרים וסגן שר במשרד הבינוי מטעם מפלגת הליכוד.

ביוגרפיה
נולד בבית שאן, ילדם השני של רחל ודוד לוי. שירת בצנחנים. לאחר שחרורו מצה"ל היה עוזרו של ראש מועצת רמת ישי.

בשנת 1989 נבחר כחבר מועצה במועצת בית שאן מטעם סיעת "לב". הוא הפסיד בהתמודדות על ראשות המועצה, למועמד הליכוד, שלמה בן לולו. בין השנים 1992–1998 שימש ממלא מקום ראש המועצה. בשנת 1999, כשלוי לא היה בתפקיד, הוכרזה בית שאן כעיר.

לוי הוא חבר מרכז הליכוד, וחבר מזכירות התנועה. בשנת 2002 נפצע לוי בפיגוע טרור, הפיגוע בסניף הליכוד בבית שאן, שבו נהרגו שישה אנשים. בשנת 2003 נבחר לראשות עיריית בית שאן מטעם הליכוד. בנוסף לכך, כיהן לוי כמ"מ יו"ר המרכז לשלטון המקומי ומחזיק בתיק החברה למשק וכלכלה.

בשנת 2012, זכה לוי, כמו גם ארבעה מאחיו ושניים מאחייניו, בהגרלת קרקעות זולות, שניהלה העירייה עבור מינהל מקרקעי ישראל. בעקבות המחאה הציבורית ביטל רק לוי את זכייתו ולא את זו של קרוביו. שמו של לוי נקשר גם באי סדרים אחרים.

בשנת 2013 הפסיד בבחירות לראשות העיר לרפי בן שטרית בהפרש של 96 קולות.

בבחירות המקדימות בליכוד שנערכו לקראת הבחירות לכנסת העשרים (2015), זכה לוי במקום המיועד למחוז גליל ועמקים, והתמודד במקום ה-18 ברשימת הליכוד לכנסת. הרשימה קיבלה 30 מושבים והוא נבחר לכנסת. ב-15 ביוני 2015 מונה לתפקיד סגן שר הבינוי.

ב-1 במרץ 2015 הוגש נגדו ונגד בכירים בעיריית בית שאן כתב אישום על עבירות בתחום איכות הסביבה.

ב־2018 התמודד שוב לתפקיד ראש עיריית בית שאן מטעם הליכוד, וניצח את רפי בן שטרית; בעקבות בחירתו פרש מהכנסת ב־18 בנובמבר 2018.

בבחירות 2023 חבר ליריבו רפי בן שיטרית לריצה משותפת לקראת הבחירות.

חיים אישיים 
משתייך לציונות הדתית. נשוי לד"ר בת ציון (ציונה) לבית בורר ואב לשבעה ילדים. אחותו היא חברת הכנסת לשעבר אורלי לוי-אבקסיס.

קישורים חיצוניים

 
 
 
 
 
 
שרה ליבוביץ-דר, "לא יעלה על הדעת", באתר מעריב, 4 בנובמבר 2005

הערות שוליים

חברי הכנסת העשרים
חברי כנסת מטעם הליכוד
ז'קי לוי
פצועי טרור ישראלים
ציונות דתית: אישים
ראשי עיריית בית שאן
ראשי רשויות מקומיות מטעם הליכוד
ישראלים שנולדו ב-1960